अजमेर। मेडिकल कॉलेज में 1990 में पढ़े विद्यार्थियों का सिल्वर जुबली अल्मा फिएस्टा-90 समारोह 27 से 29 दिसंबर तक आयोजित किया जाएगा। इस मौके पर विभिन्न कार्यक्रम आयोजित किए जाएंगे। देश-विदेश से करीब 76 डॉक्टर्स कार्यक्रम में भाग लेने अजमेर आएंगे। यह जानकारी कार्यक्रम के संयोजक डॉ. संजय बंसल ने शनिवार को पत्रकारों को दी।
डॉ. बंसल ने बताया कि कार्यक्रम में 1990 के बैच में अजमेर मेडिकल कॉलेज से पढ़े आईएएस डॉ. समित शर्मा भी भाग लेंगे। कार्यक्रम मेडिकल कॉलेज प्रिंसिपल डॉ. केसी शर्मा की अध्यक्षता में आयोजित किया जाएगा। 27 दिसंबर को होकरा स्थित प्रताप पैलेस में सुबह खेलकूद प्रतियोगिताएं तथा शाम को सांस्कृतिक कार्यक्रम होगा।
28 को सुबह 10 बजे सभी बैचमेट्स मेडिकल कॉलेज आएंगे और पुरानी यादों को ताजा करेंगे। 29 दिसंबर को प्रताप पैलेस में ही सांस्कृतिक कार्यक्रम के साथ विदाई समारोह मनाया जाएगा। प्रेस वार्ता में डॉ. अजीत सिंह, डॉ. रवि राजपूत, डॉ. रश्मि शर्मा, डॉ. दिनेश पारीक, डॉ. महेंद्र खन्ना तथा डॉ. दुर्ग दीप सिंह मौजूद थे।
hin_Deva hin_Deva hin_Deva